Նույն	օրը	երեկոյան	Սմբատի	ու	Միքայելի	մեջ	տեղի	ունեցավ	առաջին	ընդհարումը: Միքայելն	առանց	քաշվելու խոստովանեց, որ	Բարսեղից	վերցրել	է	ընդամենը	մի	հազար	ռուբլի, փոխարենը	տվել	յոթ	հազար	ռուբլու	մուրհակ: Ի՞նչ աներ, փողի	կարիք	է	ունեցել: Նա	արել	է	այն, ինչ	որ	շատ	շատերն	են	անում	ժլատ	հայրերի	զավակներից: Նա	չէր	կարող պաս	ու	ծոմ	պահել, լինելով	միլիոնատիրոջ	զավակ	այն	ժամանակ, երբ	նրա	ընկերները	ծախսում	էին	հազարներով	ու տասնյակ	հազարներով: Այսօր	նա	վերջապես	իրավունք	ունի	ազատ	ու	ինքնագլուխ	ապրելու, և	ահա	մի	բռնակալի	տեղ մյուսն	է	ասպարեզ	եկել: Ո՛չ, այդ	անտանելի	է	և	վիրավորական: Հայրը	թողել	է	մի	ապօրինի	կտակ, նա, իհարկե, լուռ	չի մնալ, կանե, ինչ	որ	հարկավոր	է, իսկ	առայժմ	թո՛ղ	Սմբատը, առանց	բացատրության	սպասելու	վճարե	ուստա	Բարսեղին, այլապես	գործը	կերթա	դատարան...